Endnu en nordjysk minkfarm er ramt af covid-19. Det skriver Fødevarestyrelsen i en pressemeddelelse. Minkfarmen er beliggende i Hjørring Kommune, og det er den femte minkfarm, hvor der er fundet mink med covid-19 virus. Der er ikke fundet smitte i minkfarme andre steder end i Nordjylland. Fundet sker som et led i den overvågning af de danske minkfarme, hvor farmene løbende skal sende mink til test. I sidste uge fandt Statens Serum Institut tegn på covid-19 i mink, som en minkfarmer havde sendt ind til test fra fire forskellige besætninger. Efter yderligere prøver står det nu klart, at der var covid-19 i én af minkfarmene. Selv om der ikke er påvist virus i de øvrige tre minkfarme, så er alle fire minkfarme fortsat underlagt skærpede restriktioner for at undgå smittespredning. - Skærpede restriktioner betyder bl.a., at alle, der kommer i minkfarmen, skal bære særligt beskyttelsesudstyr, gå i bad og vaske sit tøj efter de har været inde i farmen, siger beredskabschef Nikolas Hove Kühn fra Fødevarestyrelsen og fortsætter: - For den smittede besætning kræver vi endvidere, at indhegningen bliver grundigt efterset, og at der dagligt holdes "mandtal" over minkene. Fødevarestyrelsen har siden juni måned stået for covid-19-overvågning af minkfarmene. I juni viste en stikprøveundersøgelse blandt 125 minkbesætninger, svarende til 10 % af de danske minkfarme, ingen fund af covid-19. I juli iværksatte regeringen en overvågning, som indebærer, at alle danske minkfarmere skal indsende døde mink til covid-19-test. Samtidig er det nu et lovkrav, at alle, der færdes i minkbesætninger bruger værnemidler og udarbejder en detaljeret plan for smittebeskyttelse. Med overvågningsstrategien og de skærpede restriktioner for smittede minkfarme finder regeringen det forsvarligt at lade smittede besætninger leve, da risikoen for smittespredning er minimal.

Opsummering:
Fødevarestyrelsen har fundet covid-19 i endnu en minkfarm i Hjørring Kommune. Besætningen er nu underlagt skærpede restriktioner for at undgå smittespredning.